Град Смедерево
ОШ „Димитрије Давидовић“
Број: 1821
Дана: 15.09.2026. године

ЗАПИСНИК
са прве конститутивне седнице Савета родитеља ОШ „Димитрије Давидовић“ у Смедереву, одржане дана 15.09.2026. године

Седница се одржава са почетком у 18:00 часова у просторијама Школе.

Од укупно 52 изабрана члана Савета родитеља, седници присуствује 38 чланова, што је довољан број за одржавање конститутивне седнице и пуноважно одлучивање.

Одсутнo je 14 чланoва, према евиденцији присуства на седници Савета родитеља, која се налази у прилогу овог записника.

Поред чланова седници присуствују: директор школе Ненад Стаменковић, помоћник директора Данијела Станковић и секретар школе Јелена Дојчиновић.

Поставило се питање записничара на седници. Пословником о раду Савета родитеља прописано је да записник води административни радник, педагог или психолог, а у њиховом одсуству члан Савета кога Савет изабере. Пошто на данашњој седници нису присутни ни административни радник ни педагог, односно психолог, а нико од чланова Савета није желео да води записник, секретар школе, Јелена Дојчиновић је преузела вођење записника са текуће седнице.

Првом, конститутивном седницом Савета родитеља председава представник одељења 8/1 разреда, Дубравка Орлић.

Председавајућа  је констатовала да је присутна већина од укупног броја чланова, да постоји кворум за рад и одлучивање и отворила је седницу.

Председавајућа је прочитала списак изабраних чланова Савета родитеља, представника 52 одељења у Школи. Након тога, председавајућа је констатовала да је Савет родитеља конституисан потврђивањем мандата свих чланова Савета родитеља за школску 2026/27. годину.

Секретар школе, Јелена Дојчиновић, уручила је присутним члановима по један примерак Пословника о раду Савета родитеља, што су они својим потписом и потврдили.

Председавајућа је, затим, предложила следећи:

Дневни ред:

1. Конституисање Савета родитеља: избор председника и заменика председника
2. Разматрање Извештаја о реализацији Годишњег плана рада за школску 2025/2026. годину
3. Разматрање предлога Годишњег плана рада Школе за школску 2026/2027. годину
4. Предлагање члана из реда родитеља у Локални савет родитеља
5. Предлагање чланова из реда родитеља у Активе и Тимове школе (Стручни актив за развојно планирање, Тим за заштиту од дискриминације, насиља, злостављања и занемаривања, Тим за обезбеђивање квалитета рада установе, Тим за информисање и промоцију и Тим за кризне ситуације)
6. Избор најповољније понуде за осигурање ученика и за фотографисање ученика за школску 2026/2027. годину
7. Давање сагласности на план и програм екскурзија и наставе у природи у школској 2026/27. години 
8. Утврђивање висине накнаде за бригу о деци за наставнике-пратиоце ученика на екскурзији и током наставе у природи
9. Утврђивање цене ђачке ужине и продуженог боравка за школску 2026/27. годину
10. Текућа питања

Председавајућа је упитала присутне да ли има предлога за измену и допуну дневног реда. 

Пошто предлога и допуна дневног реда није било, председавајућа је ставила на гласање предложени дневни ред.

По спроведеном гласању, предложени дневни ред је једногласно усвојен.

1. тачка
Конституисање Савета родитеља: избор Председника и заменика председника

Председавајућа је позвала присутне да предложе кандидате за председника и заменика председника Савета родитеља за школску 2026/27. годину.

За председника Савета родитеља предложен је Јован Трифуновић, а за заменика председника Горан Антић.

Након спроведеног гласања, председавајућа је констатовала да је Савет родитеља једногласно донео

Одлуку

I За председника Савета родитеља за школску 2026/27. годину, изабран је Јован Трифуновић, представник родитеља одељења 4/1, а за заменика председника изабран је Горан Антић представник родитеља одељења 8/5.

II Мандат председника и заменика председника Савета родитеља траје до краја школске 2026/27. године.

Даље вођење седнице Савета родитеља преузео је изабрани председник Савета родитеља, Јован Трифуновић.

Пре него што је настављено расправљање по наредним тачкама дневног реда, председник Савета је изнео примедбу на начин заказивања ове седнице. Навео је да није у реду да се седнице Савета заказују и позиви достављају преко ученика, већ да је потребно да се позиви и сав материјал за седницу доставе члановима електронском поштом, како што је договорено претходних година.

На данашњу седницу су позиви достављени родитељима преко ученика, а материјал није достављен уз позив. Председник је додао да администрација Школе има мејл адресе чланова Савета из претходног сазива и да је требало да се позиви доставе електронским путем.

Секретар школе, Јелена Дојчиновић је рекла да је мандат прошлогодишњег Савета истекао 31.08.2026. године, а да у овом Савету нису исти сви чланови као у претходном сазиву, као и да је мејл листу прошле године саставио председник Савета који је позиве достављао члановима. Председник је рекао да мејл листу треба да сачини неко из администрације Школе и да доставља материјал за седницу члановима. Такође, и да нову Вибер групу Савета родитеља за школску 2026/27 треба да направи неко из администрације школе, да контролише ко је у њој, као и да спречи могућност да се у њој појави неко ко није члан Савета родитеља. Директор школе, Ненад Стаменковић је уважио промедбу председника и обећао да ће за следећу седницу поступак заказивања седнице и достављање материјала бити спроведено електронским путем, на мејл адресе чланова Савета родитеља.

2. тачка
Разматрање Извештаја о реализацији Годишњег плана рада Школе за школску 2025/26. годину

Председник је дао реч директору школе, Ненаду Стаменковићу, који је изложио Извештај о реализацији годишњег плана рада школе за претходну школску годину. Директор је навео да је Извештај детаљан, да обухвата све оно што је урађено током протекле школске године, као и да посебан део Извештаја чине извештаји о успеху и дисциплини ученика. Додао је да су реализоване скоро све предвиђене активности. Нагласио је да су препознати недостаци, који ће бити отклоњени у овој школској години.

Извештај о реализацији годишњег плана рада за претходну годину налазиће се у школској библиотеци и биће објављен на сајту Школе након информатичке дораде, те да свако ко то буде желео може да се детаљније упозна са његовом садржином.

Чланови Савета родитеља су се изјаснили да су размотрили Извештај о реализацији Годишњег плана рада за школску 2025/26. годину, а питања и примедби није било.

3. тачка
Разматрање Годишњег плана рада Школе за школску 2026/2027. годину

Председник Савета родитеља дао је реч директору школе. Директор је укратко изложио Годишњи план рада за школску 2026/27. годину и истакао да су у њему наведене све активности, време, место, начин и носиоци остваривања програма образовања и васпитања. На питање једног од чланова Савета који су то недостаци који су препознати и који ће бити отклоњени, директор је рекао да се то, пре свега, односи на организацију и само извођење екскурзија и наставе у природи. Годишњи план рада Школе за школску 2026/27. годину, такође ће бити у школској библиотеци и биће објављен на сајту Школе.

Чланови Савета родитеља су се изјаснили да су размотрили предлог Годишњег плана рада за школску 2026/27. годину, а питања и примедби није било.


4. тачка
Предлагање чланова из реда родитеља у Локални Савет родитеља

Председник Савета је позвао присутне чланове да предложе кандидата за избор представника у Локални савет родитеља. Члан Савета, Драгана Цветковић је замолила директора да одлуку о именовању представника за Локални савет родитеља достави градској управи Смедерева до краја недеље како се не би догодило, као претходних година, да школе нису доставиле одлуке, пошто верује да ће ове године бити одржана седница Локалног савета родитеља. Директор је потврдио да ће одлука Савета бити благовремено достављена градској управи.

За представника је предложена Александра Бајић Јовановић, представник одељења 6/1, након чега се приступило гласању.

Након спроведеног гласања, председник констатује да је Савет родитеља једногласно донео:

Одлуку

Савет родитеља ОШ „Димитрије Давидовић“ у Смедереву, као свог представника у Локалном савету родитеља Смедерева у школској 2026/27. години, предлаже Александру Бајић Јовановић, представника одељења 6/1.

 
5. тачка
Предлагање чланова из реда родитеља у активе и тимове школе

Председник Савета је позвао присутне да предложе чланове из реда родитеља за: Стручни актив за развојно планирање, Тима за заштиту од дискриминације, насиља, злостављања и занемаривања, Тима за обезбеђивање квалитета рада установе, Тим за информисање и промоцију и Тим за кризне ситуације.

Након што су предложени чланови и спроведено гласање, председник Савета је констатовао да је Савет родитеља, једногласно донео
Одлуку

Предлажу се следећи чланови актива и тимова из реда родитеља ученика у школској 2026/27. години:

-за члана Стручног актива за развојно планирање – Милена Дуњић, представник родитеља одељења 6/4,
-за члана Тима за заштиту од дискриминације, насиља, злостављања и занемаривања – Јована Шутуловић, представник одељења за ученике са посебним потребама 2. Разреда,
-за члана Тима за обезбеђивање квалитета рада установе – Владимир Илић, представник одељења 7/2,
[bookmark: _Hlk240443430]- за члана Тима за информисање и промоцију – Драгана Цветковић, представник одељења 5/4, и
- за члана Тима за кризне ситуације – Срећко Дрењаковић, представник одељења 5/1.



6. тачка
Избор најповољније понуде за осигурање ученика и за фотографисање ученика за школску 2026/27. годину 

Секретар школе је информисао присутне чланове са свим пристиглим понудама за осигурање и фотографисање ученика, а председник Савета је предложио да се именује Комисија за избор најповољније понуде. За чланове Комисије предложени су:

1. Владислав Вукашиновић, представник одељења 7/4
2. Урош Стојановић, представник одељења 3/3
3. Милош Јовановић, представник одељења 5/3

Након спроведеног гласања, једногласно је изабрана Комисија за избор најповољније понуде, а чланови су приступили прегледању пристиглих понуда и доношењу одлуке о најповољнијој понуди.

По завршетку поступка прегледа пристигле документације, Комисија за избор најповољније понуде је Савету образложила пристигле понуде и одлуку о избору понуда: 

I За осигурање ученика за школску 2026/2027. годину пристигле су 4 понуде, све понуде су биле у затвореним ковертама:
1. „Миленијум осигурање“ заведена под бр. 1664 од 03.09.2026. године
2. „Wiener Stadtische” заведена под бр. 1709 од 04.09.2026. године
[bookmark: _Hlk240447810]3.  „АМС осигурање“ заведена под бр. 1588 од 01.09.2026. године
4. „Глобос осигурање“ заведена под бр. 1728 од 08.09.2026. године

Комисија је једногласно донела
Одлуку

I За осигурање ученика ОШ „Димитрије Давидовић“ у Смедереву за школску 2026/27. годину, изабрана је понуда „АМС осигурање“ заведена под бр. 1588 од 01.09.2026. године.

II Износ премије је 500,00 динара.

За фотографисање је пристигла једна понуда: „Успомене писане светлом“ 

Комисија је одлучила да за фотографисање ученика ОШ „Димитрије Давидовић“ у Смедереву за школску 2026/2027. годину, изабере понуду Фотографске радње „Успомене писане светлом“.

Након образложених одлука Комисије, председник Савета је ставио на гласање одлуке Комисије.

По спроведеном гласању, Савет родитеља је једногласно прихватио Одлуке Комисије о избору најповољнијих понуда.


7. тачка
Давање сагласности на план и програм екскурзија у школској 2026/27. години
Директор школе Ненад Стаменковић је прочитао предлоге релација екскурзија. Што се тиче наставе у природи, директор је рекао да ће се прво спровести анкета да се утврди заинтересованост родитеља, пошто је претходне године настава у природи реализована само делимично, због малог одзива родитеља. Предлог је да екскурзија ученика 7. разреда буде дводневна, а ученика 8.разреда тродневна, као и прошле године.

Савет родитеља се начелно сагласио да се екскурзија ученика 8. разреда реализује током октобра, јер ће на пролеће ученици имати много обавеза, али је делегирано родитељима ученика 8. разреда да директно са управом школе наставе прецизирање плана и реализације екскурзије за 8. разред.

После краће дискусије о квалитету и цени боравка у хотелу ученика 8. разреда претходне школеске године, председник Савета је предлог плана и програма екскурзија ставио на гласање. По завршеном гласању, Савет родитеља је, једногласно донео

Одлуку
Даје се сагласност на план и програм екскурзија ученика од 1. до 8. разреда ОШ „Димитрије Давидовић“ у Смедереву за школску 2026/27. годину.

Директор је предложио да Савет родитеља предложи чланове Комисије о спровођењу поступка јавне набавке екскурзија ученика од 1 до 8. разреда у школској 2026/27. години, из реда Савета родитеља, који ће учествовати у целом поступку, од припремања конкурсне документације до избора најповољнијег понуђача.

Чланови Савета родитеља једногласно су изабрали и директору предложили следеће чланове комисије:

1. Вукан Вукић, представник одељења 1/2
2. Саша Обрадовић, представник одељења 2/5
3. Урош Стојановић, представник одељења 3/3
4. Живорад Симић, представник одељења 4/4
5. Милош Јовановић, представник одељења 5/3
6. Маријана Стојковић, представник одељења 6/5
7. Владислав Вукашиновић, представник одељења 7/4
8. Дубравка Орлић, представник одељења 8/1

8.  тачка
Утврђивање висине накнаде за бригу о деци за наставнике-пратиоце ученика на екскурзији и током наставе у природи 

Председник Савета, Јован Трифуновић је поставио питање члановима Савета да ли да дневнице остану исте као прошле године, или неко од чланова Савета сматра да их треба мењати. Члан Савета, Срећко Дрењаковић је рекао да мисли да износ дневница треба да се повећа макар за 10%. Члан Савета Драгана Цветковић је изразила супротно мишљење, да дневнице треба смањити на 1000,00 динара, јер су у другим школама знатно ниже (у Нушићевој школи 800,00 динара, у Гимназији 400,00 динара). Члан Савета, Милена Дуњић је рекла да, пошто ради у Гимназији, мисли да не треба смањивати дневнице у другим школама зато што су у њеној школи ниске дневнице, већ да жали што се у Гимназији не повећају дневнице.

После дискусије, предлог да дневнице остану исте је стављен на гласање.

По завршеном гласању, Савет родитеља је, већином гласова (са два гласа против и једним уздржаним), донео:
Одлуку
I Надокнада за бригу о деци, која се исплаћује наставнику који води ученике на екскурзију и наставу у природи у школској 2026/27. години, износи 1.500,00 динара у нето износу, дневно по плативом ученику.

9. тачка
Утврђивање цене ђачке ужине и продуженог боравка у школској .2026/27. години
Директор школе је рекао да су се директори три највеће школе „Др Јован Цвијић“, „Доситеј Обрадовић“ и „Димитрије Давидовић“ усагласили да Саветима родитеља својих школа предложе да повећају цене ужине на 150,00 динара, а да цена продуженог боравка износи 300,00 динара по дану, због раста цена намирница.

Председник Савета је позвао куварицу Милену Вујовић и учитељицу из продуженог боравка Сању Станковић да приступе на Савет родитеља.

Куварица је оговарала на питања родитеља у погледу квалитета ужине која се припрема ученицима, консултовања са нутриционистом приликом састављања јеловника, доступности додатних ужина ученицима и сл. Родитељи су изнели примедбу да се за ужину припрема само тесто и да је пуна шећера. Куварица је објаснила да је деци незгодно послуживање качамака јер би ту ужину морали да поједу у трпезарији, а деца не желе да се задржавају, већ само узму ужину и излазе из трпезарије, а воће углавном бацају.

Покренуто је питање дистрибуције ужина у издвојена одељења у Удовицама и Сеонама, као и налажењу могућности да и деци из издвојених одељења ужина постане доступна. Управа школе је добила задужење да размотри све могућности и нађе решење. 

Неколико чланова Савета је похвалило ручак у продуженом боравку.

После дискусије, председник Савета је позвао родитеље да се изјасне да ли се слажу са ценом ужине за ученике од 150,00 динара, а да цена продуженог боравка по дану буде 300,00 динара. 

Савет родитеља је, већином гласова, са 5 уздржаних, донео

Одлуку
Цена ужине утврђује се у износу од 150,00 динара, а цена куваног оброка у продуженом боравку 300,00 динара по дану у школској 2026/27. години

10. тачка
Текућа питања
Директор школе, Ненад Стаменковић је дао реч учитељици из продуженог боравка Сањи Станковић која је изнела предлог да се помери сатница почетка часова у разредној настави и то тако да преподневна настава почиње од другог часа у 8,15, а поподневна од 13,05, како би се избегле велике гужве приликом преклапања ученика из 1. и 2. смене у продуженом боравку. Додала је да то не би имало утицаја на радно време боравка и да би деца могла да долазе у боравак као и до сада од 7,30 часова.
После дискусије, договорено је да се консултују остале учитељице око изводљивости овог предлога, које ће анкетирати родитеље деце у својим одељењима о томе да ли постоје неки проблеми организационе природе у случају да се предложена промена спроведе, као и да се о томе обавести Савет родитеља.
У наставку седнице, у дискусији која је вођена у прилично слободној форми, без стриктног вођења записника, чланови Савета родитеља изнели су низ конструктивних предлога за унапређење функционисања школе, као и низ конструктивних критика у вези са организацијом рада школе и начином комуникације између управе школе и родитеља.
Између осталог, указано је на велики проблем са обезбеђивањем превоза деце, имајући у виду да превозник „Ласта“ практично не функционише. Такође је оцењено да је неодрживо решење према којем деца старијих разреда током сваког великог одмора морају да носе своје ранчеве са собом, будући да није адекватно решено питање њиховог одлагања током одмора.
Указано је и на низ пропуста у комуникацији између директора школе и Савета родитеља, између осталог у вези са наградом за ђака генерације и сређивањем учионице за децу са посебним потребама, као и на пропусте у комуникацији између наставника и родитеља. Као пример је наведено да одељење 6/1 није благовремено добило сва неопходна обавештења на почетку школске године. Такође је указано на пропуст у вези са позивањем деце из издвојеног одељења у Сеонама на школску приредбу.
Посебно је указано на потребу да се фасада зграде издвојеног одељења у Сеонама доведе у одговарајуће стање, као и да се деци омогући коришћење школског игралишта у Сеонама и за ваннаставне друштвене и спортске активности.
Чланови Савета очекују од управе школе да предузме додатне мере у циљу повећања безбедности деце у саобраћају у близини школе. Такође је изнет предлог да се од управе школе затражи да се приход од наплате паркирања у близини школе усмерава у буџет школе.
Постављено је и питање када ће директор упутити Градској управи Смедерево допис са захтевом да се оконча поступак потврђивања три већ изабрана представника запослених и три представника родитеља које је изабрао Савет родитеља, како би се коначно формирао Школски одбор, као и да копију тог дописа достави Савету родитеља.
Директор школе је све изнете предлоге, примедбе и питања примио к знању, забележио их и истакао да ће их размотрити, као и да ће, у оквиру својих надлежности и у сарадњи са другим надлежним лицима и институцијама, настојати да се за изнете проблеме пронађу одговарајућа решења. Директор ће, такође, припремити одговоре и информације у вези са свим постављеним питањима и о предузетим активностима, могућим решењима и даљим корацима обавестити Савет родитеља на наредној седници.
Председник Савета родитеља је, на крају дискусије, констатовао да ће се у наредном периоду седнице Савета родитеља одржавати чешће, уз благовремену припрему дневног реда и материјала и уз претходно разматрање питања од значаја за рад школе. На наредним седницама биће систематично разматрана сва питања и предлози изнети на овој седници, као и информације и одговори управе школе у вези са њима, са циљем да се заједничким радом и сарадњом родитеља, управе школе, директора и наставника допринесе унапређењу организације и квалитета рада школе, као и услова за боравак и рад ученика и њихове безбедности.
Констатовано је да ће се започета питања пратити на наредним седницама Савета родитеља све до њиховог разматрања и, где је то могуће, решавања, као и да ће Савет родитеља и управа школе наставити да непосредном и редовнијом комуникацијом заједнички раде на унапређењу функционисања школе.
Пошто нових предлога није било, председник Савета родитеља закључио је седницу у 21.00 часова.


	Записничар


______________
Јелена Дојчиновић
	             Председник Савета родитеља


________________________________________
Проф. др Јован Трифуновић, дипл. инж. ел.

